Vilniaus autobusai

**Vilniaus autobusai** – viena iš dviejų svarbiausių Vilniaus miesto viešojo transporto rūšių. Mieste dirba trys autobusų vežėjai: UAB „Vilniaus viešasis transportas“ – seniausia ir daugiausiai maršrutų aptarnaujanti kompanija, taip pat savivaldybės įmonės „Susisiekimo paslaugos“ paskelbtus konkursus laimėję UAB „Transrevis“ ir UAB „Kautra“. Žiemos sezono metu darbo dienomis į miesto gatves keleivių vežti išvyksta apie 430 autobusų (vasarą dėl mažesnio reisų kiekio šis skaičius tesiekia 360), o poilsio dienomis - apie 250. Autobusais kasdien pervežama daugiau nei 298 tūkstančius keleivių.  

## Istorija
1909 m. Verslo atstovai pateikia Vilniaus valdybai prašymą suteikti galimybę pervežinėti keleivius Vilniuje ir jo apylinkėse.  

1945 m. lapkričio 18 d. įkuriama Vilniaus keleivių susisiekimo kontora, kurios autobusų parką sudarė 17 senų suremontuotų vokiečių armijos paliktų autobusų bei iš rusų kariuomenės gauti ir keleivių vežimui pritaikyti sunkvežimiai ZIS-5. 

1946 m. kovo 13 d. Vilniuje pradedamas reguliarus keleivių susisiekimas. Pirmasis atidarytas maršrutas kursavo trasa Žvėrynas – Geležinkelio stotis. Vėliau atidaroma daugiau miesto bei priemiesčio maršrutų. 

1959 m. Vilniaus keleivių susisiekimo kontora pavadinama Vilniaus autobusų parku. 

1964 m. Verkių gatvėje pastatyta dabartinė autobusų parko gamybinė bazė. 

1970 m. gegužės mėn. gauti pirmieji Ikarus autobusai – Ikarus 556, kelevius vežioję vienuolika metų.

1972 m. lapkričio 4 d. ėmė kursuoti pirmieji sudvejinti autobusai – Ikarus 180. Šie autobusai kursavo iki 1984 m.

1992 m. Vyriausybės nutarimu Vilniaus autobusų parkas perduodamas į Vilniaus miesto savivaldybės pavaldumą.  

1995 m. priėmus naujus įstatymus, kontora Vilniaus autobusų parkas įregistruojama kaip uždaroji akcinė bendrovė, visos akcijos perduodamos Vilniaus miesto savivaldybei, suteikiamas specialios paskirties įmonės statusas. Stengiamasi atnaujinti autobusų parką, įsigyjami Karosa B741 modelio autobusai. 

2003 m. pradžioje, Vilniaus miesto savivaldybė nutarė pakeisti Vilniaus autobusų parko pavadinimą į UAB „Vilniaus autobusai“ ir atsisakyti specialiosios paskirties įmonės statuso.

2003 m. viduryje UAB „Vilniaus autobusai” gavo 14 naujų žemagrindžių Mercedes-Benz markės autobusų: 4 mažesnius 9,5 metrų ilgio Cito bei 10 standartinio ilgio Citaro. Tai buvo pirmieji nauji autobusai po 4 metų pertraukos.

2004 m. metais bendrovė su konkurso nugalėtoju „Volvo Bus Corporation” sudarė sutartį dėl 90 naujų autobusų pirkimo. Per 3 metus miestas kasmet gavo po 30 naujų autobusų, iš kurių 20 buvo standartiniai, o 10 – sudvejinti. Iš viso gauta 90 naujų autobusų, tai leido atnaujinti trečdalį turimo autobusų parko.

2007-2011 m. Iš Skandinavijos šalių, Prancūzijos, Ispanijos, Vokietijos UAB „Vilniaus autobusai” pirko padėvėtus 10-15 metų senumo suskystintomis gamtinėmis dujomis varomus MAN, Mercedes-Benz, Heuliez, Säffle, Carrus autobusus. 

2008-2009 m. maršrutuose baigė dirbti paskutiniai Ikarus autobusai. Jau prieš kelerius metus didžioji dalis Ikarus 280 autobusų buvo nurašyti arba sutrumpinti į Ikarus 260 autobusus.

2011 m. lapkričio 4 d.  UAB „Vilniaus autobusai“ įmonė buvo reorganizuota į UAB „Vilniaus viešasis transportas“, sujungiant su įmonė UAB „Vilniaus troleibusai“.

2012 m. įvestas daugiafunkcis elektroninis bilietas - Vilniečio kortelė, su kuria galima atsiskaityti už kelionę Vilniaus autobusais ar troleibusais, taip pat išsinuomoti oranžinius dviračius.

2013 m. kovo 27 d. pradėjo važinėti 19 nauji, suspaustomis dujomis varomi „MAN Lion's City A21 CNG“ autobusai. Tai yra vokiški autobusai surinkti Poznanėje, Lenkijoje.

2013 m. liepos 1 d. Vilniaus viešasis transportas buvo iš esmės pertvarkytas. Atsirado 6 greitieji autobusų maršrutai, praleidžiantys dalį stotelių. Panaikinta dalis neefektyvių ir besidubliuojančių troleibusų ir autobusų maršrutų, pakeistos kai kurios trasos. Vienas esminių pokyčių – maršrutinių taksi eliminavimas, kuris iš dalies buvo kompensuotas privežamųjų maršrutų (vežančius nuo priemiesčių iki artimiausio svarbesnio transporto mazgo, o ne miesto centro) įsteigimu.

2013 m. pabaigoje pasirašytos sutartys su privačiais vežėjais „Transrevis“ bei „Ridvija“, kuriems perduota dalis naujai įsteigtų privežamųjų mikroautobusų maršrutų, kurių aptarnavimui „Vilniaus viešasis transportas“ neturėjo pakankamai resursų. Keli iš šių maršrutų buvo greitai grąžinti senajam vežėjui, nes keleivių srautai buvo žymiai per dideli mikroautobusams. Dalis autobusų pradėti laikyti 2-ajame troleibusų parke Viršuliškėse. Taip pat pasirašyta sutartis su įmone „Meteorit turas“, kuri pradėjo vežti keleivius standartiniais autobusais 40 maršrutu.

2014 m. sausio 28 d. pradėjo važinėti 19 nauji, suspaustomis dujomis varomi „Solaris Urbino 12 CNG“ autobusai. Tai yra lenkiški autobusai surinkti Poznanėje, Lenkijoje

2014 m. balandžio 29 d. pradėjo važinėti už Ispanijai parduotus taršus leidimus nupirktas 21 naujas „Castrosua“ autobusas: dvidešimt - suspaustomis dujomis varomi „Castrosua City Versus CNG“, ir vienas hibridinis „Castrosúa Tempus Hybrid“. Pastarasis dėl technikos gedimų ilgainiui nustotas eksploatuoti.
2015 m. rugpjūčio 14 d. pradėtas pastoviai organizuoti naktinių autobusų eismas. Atsirado 5 maršrutai, važinėjantys penktadienio ir šeštadienio naktimis.

2017 m. kovo 7 d. savivaldybės paskelbtą naujo vežėjo parinkimo konkursą laimėjo dviejų bendrovių – UAB „Transrevis“ ir Latvijos „Rīgas mikroautobusu satiksme“ – konsorciumas „B-BUS“. Iš viso naujajam vežėjui atiteko šeštadalis visų autobusų maršrutų. Sudaryta ilgalaikė sutartis – septyneriems metams, su galimybe ją pratęsti dar trejiems metams. UAB „Transrevis“ naujai įsigyti mažos talpos Isuzu autobusai maršrutuose pasirodė tų metų rugsėjį, o dvigubi Scania autobusai - 2018 m. kovo mėnesį. Su kitais privačiais vežėjais – „Ridvija“ ir „Meteorit turu“ – sutarčių nuspręsta nebeatnaujinti. Pastaroji įmonė buvo palaipsniui perėmusi ir daugiau Fabijoniškių maršrutų, kuriuos aptarnavo iki 2018 m. 

2017 m. sukurtas naujas Vilniaus autobusų dažymo stilius - raudonas, su Vilniaus savivaldybės logotipu ir užrašu „Vilnius“. Juo buvo dažomi visi nauji ir dalis senų autobusų.

2018 m. balandžio 21 d. prasidėjo masinis autobusų parko atnaujinimas. Į gatves išvažiavo pirmieji „Solaris Urbino IV 12“ autobusai, vėliau į Vilnių atkeliavo ir „Solaris Urbino IV 18“ sudvejinti autobusai. Iš viso gauta 150 naujų autobusų.

2019 m. rugsėjo 22 d. Vilniuje pasirodė 5 elektriniai mikroautobusai „Karsan Jest Electric“, kursuojantys 89 maršrutu. Šis sprendimas sulaukė kritikos dėl nevisiško naujųjų mikroautobusų pritaikymo neįgaliesiems.

2019 m. rugsėjo 28 d. į gatves išvažiavo 10 naujų itin mažos talpos Isuzu autobusų.

2020 m. pavasarį dėl COVID-19 pandemijos panaikintas pastovus naktinių autobusų kursavimas, atstatytas tik laikinai 2022 m. vasarą, o vėliau nebegrąžintas. Šie maršrutai liko kursuoti tik per įvairius miesto renginius. Vienintelė išimtis – kasnakt kursuojantis 88N maršrutas, keleivius vežantis iš centro į oro uostą.

2020 m. vasarą pradėti eksploatuoti nauji „MAN Lion's City“ sudvejinti autobusai. Po jų įsigijimo darbą baigė paskutiniai aukštagrindžiai neįgaliesiems nepritaikyti autobusai.

2022 m. pasirašyta sutartis su UAB „Kautra“ dėl 10 naujų privežamųjų maršrutų aptarnavimo mažos talpos elektriniais mikroautobusais „Altas Novus Cityline“. 5 iš šių maršrutų pradėjo kursuoti tų metų rugpjūčio 16 d., kiti paleisti vėliau.

2024 m. pradėtas viešųjų pirkimų procesas, kuriuo siekiama iki 2028 m. didžiąją dalį maršrutų atiduoti privatiems vežėjams ir pakeisti nemažą dalį dyzelinių autobusų elektriniais bei vandeniliniais. Taip pat siekiama praplėsti visuomeninio transporto tinklą organizuojant naujus maršrutus bei koreguojant esamus.

2024 m. birželio mėn. Vilnių pasiekė 25 seniau Vienoje kursavę suskystintomis automobilinėmis dujomis varomi sudvejinti autobusai, dabar eksploatuojami UAB „Vilniaus viešojo transporto“. Jie nuomojami iš Visagino įmonės „Transporto centras“.

## Modelių sąrašas

## Maršrutai

Šiuo metu Vilniuje yra 83 įprasti, 6 greitieji ir 1 naktinis autobusų maršrutas.

## Šaltiniai
„Autobusų labirintas“ Vilniuje VVT plakatai 2018


## Susiję straipsniai
* Vilniaus viešasis transportas
* Vilniaus troleibusai

## Nuorodos
* Vilniaus autobusai
* Autobusų eismo tvarkaraščiai